# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Cynllun gwaith polisi trethi 2018**  |
| **DYDDIAD** | **13 Chwefror 2018** |
| **GAN** | **Mark Drakeford AC, Ysgrifennydd y Cabinet dros Gyllid**  |

Mae cynllun gwaith polisi trethi 2018, yr wyf yn ei gyhoeddi heddiw, wedi’i seilio’n gadarn ar yr egwyddorion yn Fframwaith Polisi Trethi Llywodraeth Cymru.

Dylai trethi Cymru:

* Godi refeniw i gefnogi gwasanaethau cyhoeddus mor deg a phosibl;
* Cyflawni amcanion polisi presennol Llywodraeth Cymru, yn enwedig cefnogi twf a swydd;
* Bod yn glir, yn sefydlog ac yn syml;
* Cael eu datblygu drwy gydweithredu ac ymwneud;
* Cyfrannu at nod Deddf Llesiant Cenedlaethau'r Dyfodol o greu Cymru fwy cyfartal.

Mae’r cynllun gwaith yn amlinellu blaenoriaethau tymor byr a hirdymor Llywodraeth Cymru yn y pum maes a ganlyn:

* Cyfraddau treth – gan gynnwys dadansoddi, rhagweld ac ymgysylltu â'r cyhoedd i helpu i gyflwyno cyfraddau treth incwm Cymreig ar gyfer 2019-20, a chyfrannu at benderfyniadau am gyfraddau a bandiau;
* Polisi trethi – gan gynnwys y camau nesaf ar gyfer datblygu treth newydd i Gymru a'n hymrwymiad parhaus i sicrhau bod toll teithwyr awyr yn cael ei ddatganoli;
* Gwelliannau trethiant lleol – sy'n rhan o'n hymrwymiad i ddiwygio cyllid llywodraeth leol;
* Gweinyddu trethi – sicrhau bod gennym y dulliau cywir ar waith i ddiwallu anghenion trethdalwyr a bod y refeniw cywir yn cael ei gasglu;
* Ymchwil hirdymor – sy'n gofyn cwestiynau mwy sylfaenol am gyfeiriad ein strategaeth dreth i'r dyfodol.

Caiff cynllun gwaith 2018 ei gyhoeddi yn unol ag ymrwymiad Llywodraeth Cymru i weithredu mewn ffordd agored a chynhwysfawr mewn perthynas â pholisi treth. Mae bod yn glir am ein cynlluniau yn golygu y gall yr Aelodau, a'r Pwyllgor Cyllid yn benodol, y cyhoedd a sefydliadau â buddiant yng Nghymru weld yr hyn mae Llywodraeth Cymru yn ei wneud er mwyn iddynt ofyn cwestiynau a chyfrannu barn, gwybodaeth a phrofiadau i helpu ein gwaith.

Byddaf yn cyhoeddi adroddiad ar y cynnydd a wnaed yn erbyn cynllun gwaith polisi trethi 2018 yn yr hydref.

Mae'r cynllun gwaith polisi trethi llawn ar gyfer 2018 ar gael yma: <http://gov.wales/funding/fiscal-reform/tax-policy-framework/?lang=cy>